CELEX: 32019D1372
Language: hu
Date: 2019-08-19 00:00:00
Title: A Bizottság (EU) 2019/1372 végrehajtási határozata (2019. augusztus 19.) a 2007/2/EK európai parlamenti és tanácsi irányelv nyomon követésre és jelentéskészítésre vonatkozó rendelkezéseinek végrehajtásáról (az értesítés a C(2019) 6026. számú dokumentummal történt) (EGT-vonatkozású szöveg.)

23.8.2019   
               
               
                  HU
               
               
                  Az Európai Unió Hivatalos Lapja
               
               
                  L 220/1
               
            
         A BIZOTTSÁG (EU) 2019/1372 VÉGREHAJTÁSI HATÁROZATA
         (2019. augusztus 19.)
         a 2007/2/EK európai parlamenti és tanácsi irányelv nyomon követésre és jelentéskészítésre vonatkozó rendelkezéseinek végrehajtásáról
         
            
               (az értesítés a C(2019) 6026. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Közösségen belüli térinformációs infrastruktúra (INSPIRE) kialakításáról szóló, 2007. március 14-i 2007/2/EK európai parlamenti és tanácsi irányelvre (1) és különösen annak 21. cikke (4) bekezdésére,
         mivel:
         
                     (1)
                  
                  
                     A 2007/2/EK irányelv előírja a tagállamok számára a térinformációs infrastruktúra kialakításának és használatának nyomon követését, valamint hogy jelentést készítsenek bizonyos, ezzel kapcsolatban felmerülő problémákról. A 2009/442/EK bizottsági határozat (2) a 2007/2/EK irányelv nyomon követésre és jelentéskészítésre vonatkozó rendelkezéseit hajtja végre. A korábbi jelentéskészítési eljárások során szerzett tapasztalatok és a legutóbbi értékelésekből levont következtetések (a 2007/2/EK irányelv (3) REFIT-értékelése, az uniós környezetvédelmi politikával kapcsolatos jelentéstétel és nyomon követés célravezetőségi vizsgálata (4)) rámutattak arra, hogy a nyomon követéssel és a jelentéskészítéssel kapcsolatos adminisztratív terhek csökkentése mellett szükség van a nyomon követés és a jelentéskészítés egyszerűsítésére és észszerűsítésére, a végrehajtás terén elért eredmények tagállamok közötti jobb összehasonlításának támogatására, valamint nemzeti és uniós szintű áttekintések lehetővé tételére. Valamennyi jelentéstevő számára lehetővé kell tenni a frissített információk egyszerűbb, összehasonlítható és kevésbé megterhelő összegyűjtését. Emellett a mutatók jelentős száma miatt a végrehajtás terén elért eredmények nem voltak kellően átláthatók. A mutatók száma túl nagy volt, és gyakran nem megfelelően lettek megválasztva. Ennek megfelelően indokolt a 2009/442/EK határozatot egy új határozattal felváltani.
                  
               
                     (2)
                  
                  
                     A nyomon követésnek a hatóságoktól gyűjtött adatok alapján kiszámított mutatókon kell alapulnia. Ezek a mutatók a tagállamokban a 2007/2/EK irányelv végrehajtásában elért eredményeket mérik, és felhasználhatók lesznek az irányelv célkitűzésekhez viszonyított sikerességének értékelésében. Ezért az e jogi aktusban meghatározott mutatók a 2007/2/EK irányelv általános beavatkozási logikája szerint lettek kiválasztva, és a következő követelményeket fedik le: a szükséges téradatok azonosítása (3. cikk); az azonosított téradatok metaadatokkal történő dokumentálása (4. cikk); a dokumentált téradatok hozzáférhetővé tétele az adatok megtalálását, megtekintését és letöltését lehetővé tevő hálózati szolgáltatásokon keresztül (6. és 7. cikk); valamint a téradatok interoperábilis adatmodellekbe rendezése közös szókészlet használatával (5. cikk).
                  
               
                     (3)
                  
                  
                     A nyomon követéssel járó adminisztratív terhek minimalizálása érdekében a mutatókat a 2007/2/EK irányelv 5. cikke alapján a tagállamok által már létrehozott és közzétett téradatkészletekhez és téradat-szolgáltatásokhoz tartozó metaadatok alapján kell kiszámítani annak érdekében, hogy a tagállamok ne legyenek kötelesek manuálisan kiszámítani a mutatókat, valamint a 2009/442/EK határozatnak megfelelően évente összeállítani a téradatkészleteknek és téradat-szolgáltatásoknak a 2007/2/EK irányelv I., II. és III. mellékletében felsorolt témák szerinti jegyzékét. A nyomon követéshez használt mutatók számításakor csak a tagállamok által közzétett metaadatok vehetők figyelembe. Azok a metaadatok, amelyek nem lettek közzé téve, nem kereshetők és nem képezik a térinformációs infrastruktúra részét, ezért a nyomon követésre használt mutatók számításakor nem lesznek figyelembe véve.
                  
               
                     (4)
                  
                  
                     A jelentéskészítéssel járó adminisztratív terhek minimalizálása érdekében a tagállamoknak a térinformációs infrastruktúrájuknak csak a 2007/2/EK irányelv 21. cikkének (3) bekezdés szerinti legutóbbi jelentés benyújtása óta megváltozott jellemzőiről kell jelentést tenniük.
                  
               
                     (5)
                  
                  
                     Az Unión belüli nyomon követés és jelentéskészítés következetességének és összehasonlíthatóságának biztosítása érdekében a tagállamoknak a téradatkészletek legalább egy közös alcsoportját nyomon kell követniük, és jelentést kell készíteniük azok elérhetőségéről, hozzáférhetőségéről és interoperabilitásáról. Ennek a közös alcsoportnak azokból a téradatkészletekből kell állnia, amelyeket a tagállamok az uniós környezetvédelmi politikával kapcsolatos jelentéskészítés és nyomon követés átfogó célravezetőségi vizsgálatát (5) követően készített, a környezetvédelmi jelentéskészítés egyszerűsítésére irányuló intézkedésekről szóló bizottsági jelentésben (6) azonosított uniós környezetvédelmi jogszabályok értelmében már jelenleg is felhasználnak a jelentéskészítéshez.
                  
               
                     (6)
                  
                  
                     Az e határozatban előírt intézkedések összhangban vannak a 2007/2/EK irányelv 22. cikkével létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            Tárgy
            Ez a határozat részletes szabályokat állapít meg a tagállamok számára a térinformációs infrastruktúráik kialakításának és használatának nyomon követésével és a nyomon követésről a Bizottságnak történő jelentéskészítéssel kapcsolatos, a 2007/2/EK irányelv 21. cikkének (1) és (2) bekezdése szerinti kötelezettségek végrehajtására vonatkozóan.
         
         
            2. cikk
            A nyomon követésre és jelentéskészítésre vonatkozó általános rendelkezések
            
               (1)   A 3–7. cikkben említett mutatókat a tagállamok által a 2007/2/EK irányelv 11. cikke (1) bekezdésének a) pontjában említett keresőszolgáltatásokon keresztül közzétett téradatkészletek és téradat-szolgáltatások metaadatainak felhasználásával kell kiszámítani.
            
            
               (2)   A tagállamok a 2007/2/EK irányelv 21. cikke (1) bekezdésével összhangban a nyomon követés valamennyi eredményét hozzáférhetővé teszik a nyilvánosság számára az interneten vagy más erre alkalmas távközlési eszköz használatával.
            
         
         
            3. cikk
            A téradatok és -szolgáltatások elérhetőségének nyomon követése
            
               (1)   A téradatkészletek és téradat-szolgáltatások számának mérésére a következő mutatókat kell használni:
               
                           a)
                        
                        
                           a metaadatokkal rendelkező téradatkészletek száma (DSi1,1);
                        
                     
                           b)
                        
                        
                           a metaadatokkal rendelkező téradat-szolgáltatások száma (DSi1,2).
                        
                     
            
               (2)   Azon téradatkészletek számának mérésére, amelyeket a tagállam már használ a Bizottságnak a környezetvédelmi jogszabályok alapján történő jelentéstételhez, a következő mutatókat kell használni: azon téradatkészletek száma, amelyek metaadatai tartalmaznak egy, a Bizottság által megadott listáról származó kulcsszót, amely jelzi, hogy a téradatkészletet a környezetvédelmi jogszabályok szerinti jelentéstételhez használják (DSi1,3).
            
            
               (3)   A régió vagy ország szintű területekre vonatkozó téradatkészletek számának mérésére a következő mutatókat kell használni:
               
                           a)
                        
                        
                           azon téradatkészletek száma, amelyek metaadatai tartalmaznak egy, a Bizottság által megadott listáról származó kulcsszót, amely jelzi, hogy a téradatkészlet régió szintű területre vonatkozik (DSi1,4).
                        
                     
                           b)
                        
                        
                           azon téradatkészletek száma, amelyek metaadatai tartalmaznak egy, a Bizottság által megadott listáról származó kulcsszót, amely jelzi, hogy a téradatkészlet ország szintű területre vonatkozik (DSi1,5).
                        
                     
         
         
            4. cikk
            A metaadatok 1205/2008/EK bizottsági rendeletnek (7) való megfelelésének nyomon követése
            A tagállamok által a 2007/2/EK irányelv 11. cikke (1) bekezdésének a) pontjában említett keresőszolgáltatásokon keresztül közzétett téradatkészletek és -szolgáltatások metaadatainak az 1205/2008/EK rendelet metaadatokra vonatkozó rendelkezéseinek megfelelő százalékos arányát a következő mutatókkal kell mérni:
            
                        a)
                     
                     
                        az 1205/2008/EK rendeletnek megfelelő metaadatokkal rendelkező téradatkészletek száma szorozva százzal, és osztva a metaadatokkal rendelkező téradatkészletek – DSi1,1 mutató által megadott – számával (MDi1,1);
                     
                  
                        b)
                     
                     
                        az 1205/2008/EK rendeletnek megfelelő metaadatatokkal rendelkező téradat-szolgáltatások száma szorozva százzal, és osztva a metaadatokkal rendelkező téradat-szolgáltatások – DSi1,2 mutató által megadott – számával (MDi1,2).
                     
                  
         
            5. cikk
            A téradatkészleteknek az interoperabilitásról szóló 1089/2010/EU bizottsági rendeletnek (8) való megfelelésének nyomon követése
            Az 1089/2010/EU rendeletnek interoperabilitás tekintetében megfelelő téradatkészletek százalékos arányát a következő mutatókkal kell mérni:
            
                        a)
                     
                     
                        az 1089/2010/EU rendeletnek megfelelő téradatkészletek száma szorozva százzal, és osztva a téradatkészletek DSi1,1 mutató által megadott számával (DSi2);
                     
                  
                        b)
                     
                     
                        a 2007/2/EK irányelv I. mellékletében felsorolt témákhoz kapcsolódó és az 1089/2010/EU rendeletnek megfelelő téradatkészletek száma szorozva százzal, és osztva az említett mellékletben felsorolt témákhoz kapcsolódó téradatkészletek számával (DSi2,1);
                     
                  
                        c)
                     
                     
                        a 2007/2/EK irányelv II. mellékletében felsorolt témákhoz kapcsolódó és az 1089/2010/EU rendeletnek megfelelő téradatkészletek száma szorozva százzal, és osztva az említett mellékletben felsorolt témákhoz kapcsolódó téradatkészletek számával (DSi2,2);
                     
                  
                        d)
                     
                     
                        a 2007/2/EK irányelv III. mellékletében felsorolt témákhoz kapcsolódó és az 1089/2010/EU rendeletnek megfelelő téradatkészletek száma szorozva százzal, és osztva az említett mellékletben felsorolt témákhoz kapcsolódó téradatkészletek számával (DSi2,3).
                     
                  
         
            6. cikk
            A téradatkészletek megtekintési és letöltési szolgáltatásokon keresztüli hozzáférhetőségének nyomon követése
            A 2007/2/EK irányelv 11. cikke (1) bekezdésének b) pontjában említett megtekintési szolgáltatások és ugyanazon bekezdés c) pontjában említett letöltési szolgáltatások révén hozzáférhető téradatkészletek százalékos arányának mérésére a következő mutatókat kell használni:
            
                        a)
                     
                     
                        azon téradatkészletek száma, amelyekhez megtekintési és letöltési szolgáltatások is rendelkezésre állnak, szorozva százzal, és osztva a téradatkészletek DSi1,1 mutató által megadott számával (NSi2);
                     
                  
                        b)
                     
                     
                        azon téradatkészletek száma, amelyekhez rendelkezésre állnak megtekintési szolgáltatások, szorozva százzal, és osztva a téradatkészletek DSi1,1 mutató által megadott számával (NSi2,1);
                     
                  
                        c)
                     
                     
                        azon téradatkészletek száma, amelyekhez rendelkezésre állnak letöltési szolgáltatások, szorozva százzal, és osztva a téradatkészletek DSi1,1 mutató által megadott teljes számával (NSi2,2).
                     
                  
         
            7. cikk
            A hálózati szolgáltatások 976/2009/EK rendeletnek (9) való megfelelésének nyomon követése
            A 2007/2/EK irányelv 11. cikkének (1) bekezdésében említett és a 976/2009/EK rendelet hálózati szolgáltatásokra vonatkozó rendelkezéseinek megfelelő hálózati szolgáltatások százalékos arányát a következő mutatókkal kell mérni:
            
                        a)
                     
                     
                        a 976/2009/EK rendeletnek megfelelő hálózati szolgáltatások száma szorozva százzal, és osztva a hálózati szolgáltatások teljes számával (NSi4);
                     
                  
                        b)
                     
                     
                        a 976/2009/EK rendeletnek megfelelő keresőszolgáltatások száma szorozva százzal, és osztva a keresőszolgáltatások teljes számával (NSi4,1);
                     
                  
                        c)
                     
                     
                        a 976/2009/EK rendeletnek megfelelő megtekintési szolgáltatások száma szorozva százzal, és osztva a megtekintési szolgáltatások teljes számával (NSi4,2);
                     
                  
                        d)
                     
                     
                        a 976/2009/EK rendeletnek megfelelő letöltési szolgáltatások száma szorozva százzal, és osztva a letöltési szolgáltatások teljes számával (NSi4,3);
                     
                  
                        e)
                     
                     
                        a 976/2009/EK rendeletnek megfelelő átalakítási szolgáltatások száma szorozva százzal, és osztva az átalakítási szolgáltatások teljes számával (NSi4,4).
                     
                  
         
            8. cikk
            A nyomon követés eredményeinek közzététele
            Legkésőbb minden év március 31-éig közzé kell tenni a 2007/2/EK irányelv 21. cikkének (1) bekezdése által előírt nyomon követés eredményeit, amelyeknek a térinformációs infrastruktúra előző év december 15-i állapotát kell tükrözniük. Az eredményeket legalább évente frissíteni kell.
         
         
            9. cikk
            Az összefoglaló jelentések frissítése
            A tagállamoknak a Bizottság rendelkezésére kell bocsátaniuk a 2007/2/EK irányelv 21. cikkének (2) bekezdésében említett elemek frissített összefoglaló leírását. Csak azokat az összefoglaló leírásokat kell frissíteni, amelyek az előző benyújtás óta változtak.
         
         
            10. cikk
            Hatályon kívül helyezés
            A 2009/442/EK határozat hatályát veszti.
         
         
            11. cikk
            Címzettek
            Ennek a határozatnak a tagállamok a címzettjei.
         
         
            Kelt Brüsszelben, 2019. augusztus 19-én.
            
               
                  a Bizottság részéről
               
               Karmenu VELLA
               
                  a Bizottság tagja
               
            
         
         
            (1)  HL L 108., 2007.4.25., 1. o.
         
         
            (2)  A Bizottság 2009/442/EK határozata (2009. június 5.) a 2007/2/EK európai parlamenti és tanácsi irányelv nyomon követésre és jelentéskészítésre vonatkozó rendelkezéseinek végrehajtásáról (HL L 148., 2009.6.11., 18. o.).
         
            (3)  SWD(2016) 273 final
         
            (4)  COM(2017) 312 final és SWD(2017) 230
         
            (5)  SWD(2017) 230 final; a teljes lista a dokumentum 1. mellékletben található (a dokumentum 8.1. pontja).
         
            (6)  COM(2017) 312 final.
         
            (7)  A Bizottság 1205/2008/EK rendelete (2008. december 3.) a 2007/2/EK európai parlamenti és tanácsi irányelv metaadatokra vonatkozó rendelkezéseinek végrehajtásáról (HL L 326., 2008.12.4., 12. o.).
         
            (8)  A Bizottság 1089/2010/EU rendelete (2010. november 23.) a 2007/2/EK európai parlamenti és tanácsi irányelv téradatkészletek és -szolgáltatások interoperabilitására vonatkozó rendelkezéseinek végrehajtásáról (HL L 323., 2010.12.8., 11. o.).
         
            (9)  A Bizottság 976/2009/EK rendelete (2009. október 19.) a 2007/2/EK európai parlamenti és tanácsi irányelv hálózati szolgáltatásokra vonatkozó rendelkezéseinek végrehajtásáról (HL L 274., 2009.10.20., 9. o.).